Հայաստանեայց Առաքելական Եկեղեցւոյ անդաստանէն ներս այս շրջանին ծագած է փոթորիկ մը։ Շուրջ ամիս մը առաջ իսկապէս արհեստական լոզունգներով, շինծու պատճառներով հրահրուած տագնապ մը ներկայիս կը բնորոշէ ազգային-եկեղեցական կեանքի օրակարգը։ Խումբ մը մարդիկ ասպարէզ կը կարդան Ամենայն Հայոց Վեհափառ Հայրապետին դէմ։ Տխրահռչակ խումբ մը ձեռնոց նետած է մեր հաւատքի հօր՝ Սուրբ Գրիգոր Լուսաւորչի մերօրեայ յաջորդին դէմ։ Խումբ մը մարդիկ կը փորձեն մթագնել համայն հայութեան սրբութիւն սրբոց Մայր Աթոռ Սուրբ Էջմիածնի երկինքը։ Կը ջանան խուճապ ստեղծել սուրբ գրական Արարատի հովանիին տակ խարսխած հայոց ընդհանրական հոգեւոր կեդրոնէն ներս։